Afgedankte onnie vas vir aanval op skoolhoofArgieffoto: SAPD/Facebook Panyaza Lesufi, LUR vir onderwys in Gauteng, besoek Dinsdag die Johannesburgse laerskool waar ŉ skoolhoof Maandag ten aanskoue van talle leerders glo deur ŉ afgedankte onderwyser met ŉ skerp voorwerp gesteek is. Oupa Bodibe, woordvoerder van die Gautengse departement van onderwys, het gesê die voorval het by die Paul Mosaka Primary School in Pimville, Soweto, plaasgevind. “ŉ Voorlopige ondersoek dui daarop dat ŉ voormalige onderwyser toegang tot die skool gekry het deur ŉ vrouepatrolleerder te oorweldig en om te stamp. Toe hy op die skoolterrein kom, het hy die voorruit van die skoolhoof se motor met ŉ hamer stukkend geslaan, waarna hy haar verskeie kere met ŉ skerp voorwerp in die parkeergebied gesteek het. Van die leerders het die voorval gesien,” het Bodibe gesê. Die skoolhoof is in ŉ kritieke toestand na ŉ nabygeleë hospitaal geneem. Die verdagte is in hegtenis geneem en is in aanhouding. “Die voormalige onderwyser is in 2015 afgedank nadat ŉ ondersoek in 2014 van stapel gestuur is oor vals kwalifikasies.” Die departement het beraders verskaf om personeel en leerders by te staan. Eksamens wat vandag by die skool afgelê moes word, is onbepaald uitgestel. Die polisie ondersoek ŉ saak van poging tot moord. Die verdagte moet Woensdag in die Protea-landdroshof verskyn.